《送金簿解官归天台五首》
宋代·金履祥

昔岁在东壁，紫气逾苍山。
金君初筮晋，越侯亦开藩。
下有莲幕友，上有师帅贤。
浑然和气中，砥柱屹流湍。
使我千里民，赋政两清安。
益知天台高，楚波浩无边。
一朝别流泳，先后俱东辕。
邦民一何孤，天意一何悭。
舟流安底止，郡政将改弦。
嗟我千里民，生意复茫然。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。